
**A Száhel-övezet, mint természeti katasztrófa**

**Elhelyezkedése**: Az Afrikai kontinens északi részén, a Ráktérítő vidékén alakult ki a Föld legnagyobb sivatagi területe, a Szahara. A Száhel-övezet a Szahara déli részén található végighúzódva Afrika legszélesebb részén az Atlanti-óceántól az Indiai-óceánig. A „száhel” szó arab nyelven a sivatag partját jelenti, ami arra utal, hogy a sivatag és a szavanna között helyezkedik el ez a terület.

**Időjárása**: Több száz vagy ezer évig tartó esős és száraz periódusok váltották egymást Földünknek ezen a részén. Korábban az északi szélesség 10. fokáig is előrenyomult a sivatag egy hosszabb száraz periódus idején. A jelenlegi változások lényege, hogy az egész övezetben, nagyjából azonos mértékben csökken a csapadék mennyisége. Nagyobb szárazság általában hat éves periódusokban alakul ki: 1910-1915, 1941-1949, 1968-1974 majd 1982-től tapasztalták a sivatag előretörését. Az 1970-es évek elején ennek sebessége elérte a 9 km/évet. Rontja a helyzetet, hogy a csapadék eloszlása is kiszámíthatatlanná vált, ha esik is az eső, nem a megszokott időben, és nem akkor, amikor szükség lenne rá. A Száhel-övben az éves csapadékmennyiség 200-800 mm közé esik évente, de ez nagyon egyenetlenül esik, az év során csak néhány csapadékos hónap van. A magas hőmérséklet, a légnyomás sajátosságai miatt harmat nem nagyon keletkezik, tehát a teljes csapadékmennyiség ezekben az esőkben jelenik meg. 1968 és 1974 között, 250 ezer ember halt éhen és milliók kényszerültek elhagyni lakóhelyüket. Egyes modellek szerint ezeket a szárazságokat az európai kén-dioxidszennyezés okozhatta. 

**Az el sivatagosodás oka:** Kezdetben az el sivatagosodás elsődleges okának a túlnépesedést tartották, de alaposabb vizsgálatok kiderítették, hogy nem mutatható ki egyértelmű összefüggés az el sivatagosodás és a népességnövekedés között. Vannak olyan területek, ahol nő a népesség, de a talaj nem romlik, míg máshol ott is egyre szárazabbá válik, ahol kifejezetten csökken a népesség. Ökológiai, éghajlati, mezőgazdasági, gazdasági, politikai tényezők egyaránt szerepet játszanak a kialakulásában. Az utóbbi két évtizedben a nemzetközi szervezetek egyre nagyobb figyelmet fordítanak arra, hogy milyen hagyományos módszerekkel gazdálkodnak az egyes területek népei és ebből próbálják meg leszűrni a követendő stratégiát. Az eredmények igazolják ezt a megközelítést. Egyre nagyobb területen kezdik el újra a hagyományos kölest és cirkot vetni, alacsony kőfalakat építenek, hogy az esővíz ne tudjon elfolyni és ne csökkenthesse tovább a talajréteget, a folyópartokon ligeteket telepítenek, hogy csökkentsék az eróziót, felhasználják a szerves trágyát és mindig az adott helynek és évnek szükségesen használják az egyes területeket, akár a növénytermesztést és legeltetést is váltogatva.   
Fontos lépés a termelés decentralizációja is, a faluközösségek maguk döntik el, hogy mit, hol és hogyan termelnek. A hagyományos módszerek felhasználásán túl szintén nagy figyelmet fordítanak a környezeti nevelésre is, az iskolákban, tanfolyamokon magyarázzák el az embereknek, hogy milyen hatásai vannak a túllegeltetésnek, a bozótirtásnak stb.

**Betegségek, Élelmiszerválság, Eladósodás:** Az UNICEF (ENSZ gyermekalapja) felmérései szerint a nem megfelelő szülési körülmények, a képzett bábák és a higiénia hiánya miatt Afrikában minden ötödik gyermek meghal 5 éves kora előtt. Ezen kívül, rengeteg gyermek fertőződik meg különböző, napjainkban már kezelhető betegséggel például: malária, tüdőgyulladás, kanyaró - nem is beszélve az olyan halálos betegségekről, mint az AIDS vagy az Ebola.

Az elmúlt időszak bebizonyította az ENSZ számára is, hogy csak élelmiszersegélyekkel nem lehet a helyzetet megoldani, a térségben állandó megélhetési lehetőségre lenne szükség.

A Száhel-övezet országainak hitelfelvétele nem ösztönözte a gazdaság talpra állítását. A beáramló pénzt a szűk vezető politikai réteg saját céljaira használta fel. Így a zavaros politikai-gazdasági környezet miatt a hitelfolyósítás sem vezetett az életkörülmények javulásához.

**Száhel-övezet megmentése:** Az ENSZ közölte, hogy legalább 725 millió dollárra lenne szükség  a Mauritániát, Nigert, Malit, Csádot és Burkina Fasót magába foglaló Száhel-övezet megmentésére. Tavaly az Afrika szarvaként ismert területet - Szomáliát illetve Kenya és Etiópia egyes részeit - sújtotta elhúzódó szárazság és éhínség. Az ENSZ Gyermekalapja (UNICEF) arra is felhívta a figyelmet, hogy  a Száhel-övezetben 1,5 millió 5 év alatti gyermek szenvedhet alultápláltságtól, ha a nemzetközi közösség nem küzd az éhínség megakadályozása ellen. Amerika 120 millió dollárt adott segélyként az afrikai Száhel-övezetnek.

Léteznek alapítványok is az övezet megmentésére, mint például a Száhelért Alapítvány, amit II. János Pál pápa hívott életre 1984-ben az el sivatagosodástól és a szárazságtól sújtott Száhel-övezet népeinek megsegítésére. Az alapítvány kilenc ország támogatásáért dolgozik: Burkina Faso, Niger, Mali, Bissau-Guinea, Zöld-foki szigetek, Mauritánia, Szenegál, Gambia és Csád. A szervezet az éhségövben, Száhel-övezetben élők képzésével foglalkozik, hogy a földművelés és az állattenyésztés legjobb szakembereivé váljanak a tartós eredmények elérése érdekében. Úgy igyekeznek ezt elérni, hogy felhívják a lakosság figyelmét elsősorban a növényzet fontosságára, hogy ne éljenek vissza vele, és ne pusztítsák el. Megtanítják őket a földek kezelésére, gátak építésére, a sós vizű tavak és a tenger előretörésének megakadályozására. Az alapítvány munkájának köszönhetően megváltozott a Száhel-övezet lakóinak gondolkodása; ugyanis látják a befektetések eredményeit. Egy másik fontos aspektusa a változásnak, hogy három különböző etnikai szövetség is összefogott, így a terület lakói kezdik megtanulni a közös együttélést, amely hozzájárul a békéhez.

*Az el sivatagosodás elleni küzdelem a béke eszközévé válhat. Mivel a környezet az életterünk, ha ez lepusztul, a lelkek is elkeserednek, és könnyen születnek konfliktusok a vízért, a földterületért és az erdőkért. A tény, hogy felismerjük: a természet veszélyben van, amelynek megmentése érdekében egyesíthetjük akaratunkat és energiáinkat; s ez önmagában a béke egyik eleme* – hangsúlyozta Jean-Pierre Bassène szenegáli püspök.

*Források:* [*http://www.zoldmuzeum.hu/afrika-szukulo-vilaga-a-szahel-ovezet*](http://www.zoldmuzeum.hu/afrika-szukulo-vilaga-a-szahel-ovezet)

[*http://www.katasztrofak.abbcenter.com/?id=46832&cim=1*](http://www.katasztrofak.abbcenter.com/?id=46832&cim=1)

[*http://kurir.katolikus.hu/hirek/lezarult-ii-janos-pal-szahelert-alapitvany-uelese*](http://kurir.katolikus.hu/hirek/lezarult-ii-janos-pal-szahelert-alapitvany-uelese)

[*http://hvg.hu/vilag/20120330\_amerika\_afrika\_segely*](http://hvg.hu/vilag/20120330_amerika_afrika_segely)

[*http://www.magyarkurir.hu/de/node/3854*](http://www.magyarkurir.hu/de/node/3854)