# A túllegeltetés okozta környezeti problémák



A globális környezeti problémák egyike az elsivatagosodás. Nem azért tekinthetjük globálisnak mert csaknem minden földrészen jelentkezik, hanem azért, mert a talajok terméketlenné válásával a Világ élelmiszer-előállítása nem tud lépést tartani a népesség számának növekedésével. Az elsivatagosodást, talajromlást kiváltó számos tényező egyike a túllegeltetés.

## Talajromlás/talajerózió[[1]](#footnote-1)

A talajerózió nem más, mint a lehulló csapadék által elragadott talajrészecskék hiánya miatt bekövetkezett talajkárosodás.

### Természetes vagy geológiai erózió

A szárazföldekre hullott csapadék egy része lefolyik a felszínen, ám a természetes növényzettel borított területeken ez a lefolyás csekély mértékű, kevés talajrészecskét szállít magával.

A geológiai erózió nem jelentós, általában a talajképződés lépést tart vele. Ez alól a nagy lejtésű területek a kivételek.

### Gyorsított vagy antropogén erózió

Az emberi tevékenység hatására bekövetkezett intenzív talajpusztulást nevezzük gyorsított vagy antropogén eróziónak.


Elsősorban az ember mezőgazdasági tevékenysége okozza a gyors eróziót. A mezőgazdasági művelés miatt a talajok felszíne időnként (vetés, betakarítás után, a növények fejletlen állapotában) védtelen, a lefolyás a meglazított felszínt elmossa, esetleg a szél elhordja a finomabb részecskéket (defláció). Ezeken a területeken a talajképződés nem tud lépést tartani az erózióval.

A mezőgazdaság egyik fontos eleme az állattartás, ami pedig a túllegeltetés okozta problémákhoz vezet.

A talajerózió elsősorban a trópusi és monszun területeket érinti, mert itt a jelentős csapadék gyorsítja a folyamatokat. A mediterrán és szubtrópusi területeken is jelentős az erózió. 

## Túllegeltetés[[2]](#footnote-2)

A túllegeltetés a legelő állateltartó képességénél nagyobb számú állat általi túlterhelése. Az állatok tiprása károsítja, tömöríti a talajt, egyben gátolja az új növények sarjadzását. Ezzel a növényzet záródása is megbomlik, így az erózió a talajképződéshez viszonyítva túlsúlyba kerül.

Az eróziós okok körülbelül egyformán oszlanak meg a tenyésztett állatok által okozott túllegeltetés, a mezőgazdaság és az erdőgazdaság között. Néhány helyen a talajerózió a túlzott tüzelőanyag gyűjtésből származik. Kis mértékben (1%-ban) az ipari tevékenység a felelős, például a hulladéklerakás, vagy a rovarirtó szerek túlzott használata miatt. Ahogy a grafikonon látható, az erózió okai területenként változnak.[[3]](#footnote-3)

## A túllegeltetés következményei

 A túllegeltetés végső soron ahhoz vezet, hogy a talaj nem képes növényt eltartani, így nem csupán a természetes növénytakaró pusztulása okoz környezeti problémát, hanem fokozza az éhezők számát és szenvedéseit az is, hogy a földművelés sem képes a népességet eltartani.

 Legmarkánsabban Afrikában és Indiában jelentkezik ez a probléma. Afrikában odáig jutott, hogy külön elnevezése van a túllegeltetéssel sújtott területnek. Az afrikai kontinens kb.6%-át művelik meg, és ez foglalkoztatja a kereső lakosság több mint felét. A mezőgazdaság nem tud lépést tartani a lakosság számának gyors növekedésével, mert a földművelés és az állattenyésztés módszerei az évszázadok során alig változtak. Az egy lakosra jutó élelmiszer-mennyiség így évről évre állandóan csökken. A száraz szavannák és félsivatagok vidékén nomád pásztorkodás terjedt el. Az itt termesztett növények a földimogyoró, cukornád, kukorica, gyapot, cirok. Itt az állatok száma gazdagságot is jelent, az állomány ésszerűtlen növelése egy-egy területen túllegeltetéshez vezet. Ennek következménye a gyeptakaró elpusztulása, a talaj kiszáradása, elpusztulása, végső soron az elsivatagosodás. Ez is szerepet játszott a Szahara déli határán húzódó (éhségövezetnek is emlegetett) Száhel-övezet kialakulásában.[[4]](#footnote-4)

Évente kb. 100 ezer hektár termőterület szűnik így meg Afrikában. Az elsivatagosodás és az erózió tehát nagy-mértékben befolyásolja a Föld élelmiszer-termelő képességét. Ugyanakkor hozzá kell tenni, hogy a Száhel-öv növekedésének nem kizárólagos oka a túllegeltetés.

A népességszám miatt jelentős a túllegeltetés, illetve az elsivatagosodás hatása Indiában is. India területének közel egynegyede már sivatag vagy jelenleg sivatagosodik el az erdőirtás és a túllegeltetés hatására – derül ki az indiai kormány megbízásából készült kutatásból, mely az első országos szintű felmérés a témában.

A műholdfelvételek tanúsága szerint elsősorban Észak- és Nyugat-Indiát sújtja a jelenség, de az egész ország felszíni természeti erőforrásaira hatalmas nyomás nehezedik. A napokban megjelent tanulmány szerzői emlékeztetnek: a világ földterületének 2,4%-át lefedő India tartja el a föld lakosságának 16,7, a világ szarvasmarha-állományának 18%-át. A cikk az erdőirtás és a túllegeltetés mellett az elsivatagosodás okaként említi a csapadék gyakoriságának és mennyiségének változását, valamint a víz és szél okozta eróziót is.[[5]](#footnote-5)

A Világ más tájain is tapasztalható a túllegeltetés okozta probléma, így Mongóliában is, ahol a kultúra, életmód és mezőgazdaság kölcsönhatásának is köszönhető, hogy növekszik a háziállatok okozta pusztulás.

A nomád családok manapság már kevesebbet vándorolnak állataikkal, így egy-egy területen egész évben folyamatos a legelőhasználat. A hatalmas kecskenyájak tarolását nehezen heveri ki a növényzet, a szélsőséges mongol éghajlati viszonyok között pedig az életért és a táplálékot nyújtó legelőkért folytatott küzdelemben a vadon élő növényevők rendszerint alulmaradnak a kecskékkel szemben.[[6]](#footnote-6)

A túllegeltetés az erdőirtással párhuzamosan rontja a közép-amerikai szigetek és államok, valamit Dél-Amerika népességének esélyét a táplálékhoz jutásra. Peruban pl. közel 70 %-ra tehető az 5 éves kor alatti alultáplált gyerekek aránya. Brazíliában a gyermekhalandóság újra nőni kezdett.  2004-ben kb. 1, 1 milliárd ember nélkülözi a biztonságos ivóvizet és minden nap közel 5000 gyerek hal meg a vízhiány következtében a Földön.[[7]](#footnote-7)

Szerencsére a természetvédők közössége felfigyelt a problémára és már dolgoznak a megoldáson. Itt-ott a politikai szándék is megvan, ám sok esetben az érintett lakosság gondolkodását kell megváltoztatni, illetve rengeteg anyagi forrást kell megmozgatni.

# Források

Általános természetföldrajz. Fejezetek az általános természetföldrajz témaköréből. Szerk.: Borsy Zoltán. Nemzeti Tankönyvkiadó. Budapest, 1998.

Afrikai mezőgazdaság = <http://blog.xfree.hu/myblog.tvn?SID=&pid=92497&n=sanci81&blog_cim=Afrikai%20mez%F5gazdas%E1g>

Elsivatagosodás = <http://globalproblems.nyf.hu/talaj/elsivatagosodas/>

Erdőirtás, túllegeltetés: gyors ütemben sivatagosodik el India = <http://vilag.transindex.ro/?hir=12008>

Mongólia. Harc a túllegeltetés ellen = <http://blog.xfree.hu/myblog.tvn?SID=&pid=7049&n=lambert&blog_cim=Harc%20a%20t%FAllegeltet%E9s%20ellen>

Túllegeltetés címszó = <http://www.agraroldal.hu/tullegeltetes-kifejezes.html> és <http://enfo.agt.bme.hu/drupal/node/5943> valamint <http://www.nyf.hu/others/html/kornyezettud/global/TALAJ1.htm>

1. ÁTF 722.o. [↑](#footnote-ref-1)
2. enfo.agt.bme és agraroldal [↑](#footnote-ref-2)
3. nyf.hu [↑](#footnote-ref-3)
4. Afrikai mezőgazdaság [↑](#footnote-ref-4)
5. transindex [↑](#footnote-ref-5)
6. Mongólia [↑](#footnote-ref-6)
7. Elsivatagosodás [↑](#footnote-ref-7)